# Ненэцяʼ Вада

Институт перевода Библии

## Нум’ Вади вадета Иона’ падвы падар”

### Нум’ Вади вадета Иона’ падвы падар”

Нум’ Вади вадета Иона’ падвы падар”


Толаӈгода нина”

[1]

[2]

[3]

[4]


Нум’ Вади вадета Иона’


падвы падар”


ненэй вадавна, луца’ вадавна ирсу” падвэхэ’


Институт перевода Библии


Москва


2021


Нум’ Вади вадета Иона’ падвы падар” – ненэй вадавна,


луца’ вадавна ирсу” падвэхэ’

ISBN 978-5-93943-300-6

© Институт перевода Библии, 2021

### Толаӈгода нина”


Толаӈгода нина”!

Тюку маниенара” – Нум’ Вади вадита Иона’ падвы падар”, Невхы Вато’ ӈоб” терда. Невхы Вато, Едэй Вато’ ня’ Нум’ Падар’ терха’. Тикы падаркат Падар”, юре” по’ ямбан’ я’ тиӈгэвна сямянхат толабада ӈэвы, теда’ ӈод” тарця.

Невхы Вато Нум’ я’ тирм’ мивам’, ненэцям’ мивам’ ваде”ӈа”, тадтикахад еврей”, ӈани невхы ненэцие” тэнз’ иле”мидо’, индато’ несэйвор”мам’ ваде”ӈа.

Иона падвэхэнанда, Нум’ Вади вадетаӈэ хэван’ нись харвавамда, тадтикахад ныхында ӈардан’ тарця Нум’ хамахад таяхало”мамда ваде”ӈа.

Тикы ненадо сер” маня” илна” ӈадимя’ нерня VIII юре” по’ тяхана ӈэвы. Нум’ Ионам’ вэбты, тадтикахад ватосавэй Ассирия параӈодадава’ Ниневия хардаханда хэсь, тикы харад’ терха” хэбяхасавэй ӈэвамдо’ ваде”манзь табэдавэда. Иона, Израиль’ тер” ӈахат вэнзу нидо’ – Ниневия’ тер” хэбяхыдо’ индо’ ядан’ хаевахандо’, Нум’ хэбяхыдо’ ха”авраваханда нивы харва”. Маси”, пыда вэнзуху” хэсь сейда пинвэкы, ӈадъбята Ниневияхад няби няна ӈэда ян’ хая.

Хуркари и” хэбиле”мя серота пуд, Иона Нумд’ намда, тарем’ ӈод” Нум’ Ниневия’ тер” хэбяхы ха”авравада пыда ихинянда саць сава нись ӈа”. Нумгав’ сава юнамда ня”маванда пир хусувэйм’ сялил”мамда Ионан’ манэ”лабта. Пыда хэбяхасавэй ненэцие” хаван’ ни харва”, та’ екававна хэбяхыдо’ индо’ ядан’ хаевахандо’ харва. Нум’ Ерв – Израиль’ тер” Нумли ни ӈа”, я’ тир’ Нум’, иленя” сармик” ӈэбто’ ӈод”, я’ ниня вадёдана” ӈэбто’ ӈод”, пыдо’ мал’ Ватонда сер’ ӈа”, Нянанда тарана”.

Едэй Ватохона Иисус няна” Иона’ иле”мям’ тензибтемби, Харта яӈгуво”мамда, тадтикахад яӈор’ илело”мамда манэ”лабтамби. Тикы’ хавна Иисус Ниневия я’ тер хэбяхасавэй” табэдяр’ ватоси” хэбяхыдо’ хаева’ манэ”лабт”ӈэ мэ”ӈа.

Маня” Невхы Ватоход ӈэда тюку нюдяко падарм’ толабаванда” сер’, няв-няв Нум’ Падарм’ ӈарханда толаваханда” енава”. Нум’ Падарм’ пэртя Институт Нум’ Вади вадета Иона’ падвы тюку падарм’ ненэй вадан’ падвэн’, вади тидхалембавэн’, падтаӈговэн’ сейхад ӈэда сава вади хэтби.

Электрон’ мирбям’ мэта падаркавм’ ИПБ сайтхана https: ibt.org.ru хана хось пиртара”.

### 1


Иона’ Нум’ Ерв’ сякад хуноро”ма

1Амиттай’ хасава нюн’, Ионан’ Нум’ Ерв вадам’ мэ”мы: 2«Юркад, сюдбя март’, Ниневиян’ хань”. Нум’ вато’ вадес”, Мань няни вэва серото’ юн тэвыць». 3Иона юркы”, Нум’ Ерв’ сякад Таршишан’ хунаванзь Иоппиян’ то. Таняна Таршишан’ миндя ӈарка”я ӈаном’ хо, мирта салда, тадтикахад ӈанон’ тий”. Нум’ Ерв’ сякад хуна, ненэцие” поӈгана Таршиш’ няю’ нэкалӈада.

4Ӈопой, Нум’ Ерв ямд’ сата мерцям’ ӈэдара, тикахавахад сюдбя хамба” ӈадибелыд”. Ӈано тахараван’ харва. 5Ӈанохона манзарана” сейдо’ хая”. Хусувэдо’ харта хэхэхэнда ханорць тёры”ӈа. Ӈаномдо’ сибимдемба пэндъидо’ ямд’ моёядо’. Ионахав ӈано’ мю’ таси’ пакалъй”, юсибтэй”, ӈамгэхэртахат ехэра хонарэй”.

6Ӈано’ ӈэвахана мэна някунда то, ма: «Ӈамгэ пыдар хонын?! Юркад”, харт Нумганд туёс”! Маси”, Пыда сидна” тензибтеӈгу, маня” вэ’ нива” ханд”»[+]. 7Мал’ няхато’ лахана пэяд”: «Ти, серебям’ мохова”! Хибяна” е”эмня маянд’ еремява”, манэкава”». Серебям’ мо”, серебя Ионан’ ха”мы”. 8Тиканда няби” хонрамба пядо’: «Маӈгар”, хибя’ е”эмня маянд’ еремява”? Ӈамгэ манзаям’ пэртан? Ханяд миӈан? Соя”ма яр ханяна ӈа? Тэнзар ӈамгэ?» 9Пыда няндо’ ма: «Мань евреядм’, ямг’ яха’ сертавэн’ – нумгы Нумд’, Нум’ Ерван’ тэядм’».

10Нум’ Ерв’ сякад хунамбавамда хэт”махаданда, ӈанохона манзарана” нерэндо’ нимня сейто’ хэсь, нянда ма”: «Серм’ сертан!» 11Сюдбя мерця тамна сахаманда нид, пыдо’ нянда ма”: «Ям’ хасерма’ е”эмня ханзер” сит мэб”на” савади’?» 12Пыда няндо’ ма: «Си”ми ня”мада”, яв’ ит’ мода”, тикахана сидя хэвхы ям’ хасерты”. Сюдбя мерця’ нянда” тебва мань серни ӈэвахад тенев”нидам’». 13Ӈанохона манзарана” я’ ня’ лабита пэяд”, ӈопой, сюдбя мерця’ ханяцей’ сахама’ нид, ханзеркарт” мэсь я”мадо’.

14Тикахана Нум’ Ерван’ хынумда пэяд”: «Нум’ Ервэй! Ябткоен’, тюку ненэця’ хава’ нид сидна” нён маядамбю”! Серцяда вэям’ хамдавана” нид нён харамбадю”!» 15Ионам’ ня”ма, ямд’ модо’, ям’ хасеръй”. 16Нум’ Ерв’ сякана тамна ханяцей’ сейдо’ хая. Нум’ Ерван’ ханм’ тэвра, Нянда ватора”.

### 2


Иона’ туё”ма

1Нум’ Ерв сюдбя халям’ Ионам’ палеванзь ӈэдара. Няхар” яля’, няхар” пи’ Иона пыда сёнзянда мюня мэ[+]. 2Халя’ сёнзя’ мюд Иона Нум’ Ерван’ Нумганда туё”ӈа. 3Пыда ма: «Сэхэн’ еремба”ни, мань Нум’ Ервм’ хаӈадамзь, Пыда няни лаханась. Я’ ӈылад тёры”ӈадамзь, Пыдар си”ми намдан! 4Ӈылдасядан’, яв’ ёрдан’ Пыдар си”ми мон, яв’ и” си”ми сюрте; си”ми Ендадод ханаби, Пыдар хамбад нимняни ядэрӈа”. 5Мань мадамзь: ‹Пыдар сэвхатат питларэйв”. Ӈопой, мань тамна Пыдар Хэбидя Хардамд манэтав!›

6Сёни ӈэсонд’ и” мале тэвы”, си”ми ӈылдасяда ям’ сюртемби, ӈэвами яв’ ӈув” пэбтерӈадо’. 7Мань ид’ ӈыл’ пэ” паха’ ӈэсонд’ таси’ хаядм’. Я’ нё пили” пудни талы”! Нум’ Ервэй, мань Нумми, ӈопой, Пыдар илми хась’ ваӈгахад тюхулӈарась! 8Выдара”махадни, енасяламзь мань Нум’ Ервм’ тензибтедм’, мань хынумда”мами Нянд, Пыдар Хэбидя Хардаханд тэвы”.

9Хусувэй” хумбанзяда сядэйха” тэяна” Сянавамд хаеби”. 10Маньзяван, Нянд сава вади мэць, ханм’ тэвраӈгудм’. Нянд ваторо”мини мал’ сертаӈгун. Илм’ ӈэдабава Нум’ Ерв’ ӈудахана ӈа!»

11Нум’ Ерв’ табековна, халя Ионам’ я’ ни’ тодада.

### 3


Ниневиян’ Иона’ хэ”мя

1Ӈани’ Ионан’ Нум’ Ерв вадам’ мэ”ӈа: 2«Юркад, сюдбя март’, Ниневиян’ хань”. Мань нянд ӈамгэм’ хэта табэдасадм’, таняӈы я’ терха” вадесан»[+]. 3Иона юркы”, Нум’ Ерв’ вада’ сер’ Ниневиян’ хая. Нум’ сякана Ниневия ӈарка”я мар” ӈэвы: ӈопой вархаданда няби варанда ӈэсонд’ няхар” яля’ ядва.

4Иона марад’ помна ядэрць пэй”, ӈопой яляри’ ядэрмы, нид яда тёрырць лахана: «Тет ю” яля’ пиркана Ниневия я’ сяр’ нид ёхода!» 5Ниневия’ тер” Нумд’ пунрэяд”. Нюдяко” ӈацекэхэт ӈаркто’ ӈэсонд’ пыдо’ ӈаворць ӈэвадэйд”. Ӈумгад сертавы ембдярм’ сера”.

6Ниневия’ параӈодан’ тикы мун’ тэвва’ сер’, пыда ервода ӈамдёрцянда нид юркы”, харта параӈода ембдярта ека, ӈумгад сертавы тохока”на пыхыдамда синда, ту’ сибя’ ни’ ӈамды”. 7Тикахад параӈода харта няданда, марцьхэхэтата, Ниневия’ тер” намдава’ е”эмня табеком’ ӈэдара: «Харад’ тер”, сямян вадабада сармикадо’, хорова”, хув” нёя” ӈавор”, хадырманзь нёя” ханас”, нёя” идар”. 8Ненэця”, сямян вадабада сармикадо’ ӈумгад сертавы тохока”на пыхыдадо’ синдая”. Хусувэй ненэць’ ныхымда нись сянзь Нумд’ хынумдая. Хусувэй вэва серм’ сертаба ӈэвадэйдамд”, нёя” вэнзумда я”авкабю”. 9Хибя тенева? Харвабта, Нум’ сидна” сялилць, Имда несэймдаӈгуда, нена ӈэвадаӈгу”, маня” нива” хаӈгу”»[+]. 10Серо”манато’ Нум’ вэва серм’ сертаба ӈэвадавамдо’ манэ”ӈада. Нум’ сиддо’ сялилць няндо’ ӈэдараванзь ваде”мы маям’ няндо’ ӈэдарамба ӈэвадэй”.

### 4


Иона’ ненха

1Иона тикан’ ида ӈули” вома, нензюмя. 2Нум’ Ерван’ туёць, ма: «Нум’ Ервами, тамна яханани мэвани мальӈгана лаханадамзи”. Тикы’ нид мань Таршишан’ хуна тасла”нисявав’. Пыдар Нумӈэ сёнзяр лата, сеяр сава, пон’ ненхасядан, сянавар ӈарка, ӈэдараванда маям’ ӈэвадавахаданд теневадамзь. 3Ӈадьбята, Нумӈэ, мань илми хана”: илевани екававна ханяцей’ хаӈгудм’». 4Нум’ Ерв хонарку: «Нянанд та’ пирувна нензюмзь серо”ӈа?» 5Иона маркад тарпы”, яля’ тарп’ няӈы хэвханда ӈамды”. Тикан’ ӈумгат мятамда серта, тидханда ӈамдахая, марад’ ханзер” хэвам’ мание пэй”.

6Нум’ Ерв – Нум’ ӈамдэдм’ ӈэдара, пыда Иона’ нимня мер’ вады – ӈэванда тидӈэ, маяӈгат хэӈгаӈэ таралъй”. Иона тикан’ ӈули” маи”.

7Нябимдей яля’ хув’ мерувна Нум’ халым’ ӈэдара. Халы ӈамдэдм’ мадада, тикы тыра. 8Хаер” ӈадимзь, Нум’ яля’ тарп’ няд епдя мерцям’ ӈэдара. Хаер” Иона’ ӈэвам’ парадамба пя. Выдараванда нид, хаван’ харва, ма: «Илевани екававна ханяцей’ хаӈгудм’». 9Ионам’ Нум’ хонра: «Ӈамдэд’ е”эмня та’ пирувна нензюмзь нянанд серо”ӈа?» Иона ма: «Серо”ӈа, хавани пирувна нензюмядм!»

10Нум’ Ерв ма: «Пыдар ӈамдэдм’ сяӈан, иб” ӈод” тикым’ пыдар манзая”махартар, вадаба”махартар яӈгуси”: ӈопой пихина ӈадимяси”, ӈопой пихина хаси”. 11Мань ханзер” та’ пир ӈарка Ниневия марадм’ нив сялилт”? Мюнянда сятаняӈы, маханяӈы ниня хамэдамбада сидя юр’ ня’ сидя ю” ёнар” ненэць’ мэ”, тикы’ хавна сяӈок вадабада” сармик” таня”?»

## Вади” хамэди”

### Вади” хамэди”

Вади” хамэди”


Иисус Христосʼ яʼ тирʼ ниня илеваʼ малвӈгы Иерусалим мар

Иисус Христосʼ яʼ тирʼ ниня илеваʼ малвӈгы Иерусалимʼ Хэбидя Харад

Иисус Христосʼ яʼ тирʼ ниня илеваʼ малвӈгы Палестина я


Вади” хамэди”

### Иисус Христосʼ яʼ тирʼ ниня илеваʼ малвӈгы Иерусалим мар


Иисус Христосʼ яʼ тирʼ ниня илеваʼ малвӈгы Иерусалим мар

### Иисус Христосʼ яʼ тирʼ ниня илеваʼ малвӈгы Иерусалимʼ Хэбидя Харад


Иисус Христосʼ яʼ тирʼ ниня илеваʼ малвӈгы Иерусалимʼ Хэбидя Харад

### Иисус Христосʼ яʼ тирʼ ниня илеваʼ малвӈгы Палестина я


Иисус Христосʼ яʼ тирʼ ниня илеваʼ малвӈгы Палестина я

+ 1:6 Иона 3:9

+ 2:1 Мф 12:40, Мф 16:4

+ 3:2 Иона 1:1-2

+ 3:9 Иона 1:6